5.  ทรัพย์สินที่ใช้ในการประกอบธุรกิจ

    1.  สินทรัพย์ถาวร/สินทรัพย์ที่สำคัญในการประกอบธุรกิจ

  ที่ดินและอาคาร

อาคารสำนักงานของบริษัทฯ เป็นอาคารสูง 7 ชั้น ตั้งอยู่ในบริเวณที่ดินของบริษัทฯ ซึ่งมีเนื้อที่ 412
ตารางวา ใช้เป็นที่ตั้งสำนักงานของบริษัทฯ และให้เช่า ตั้งอยู่เลขที่ 175-177 ถนนสุรวงศ์
แขวงสุริยวงศ์ เขตบางรัก กรุงเทพมหานคร มีมูลค่าทางบัญชี 212.48 ล้านบาท

นอกจากอาคารดังกล่าวแล้ว บริษัทฯ ยังเป็นเจ้าของกรรมสิทธิ์ในอาคารสูง 20 ชั้น
ตั้งอยู่ติดกับอาคารสูง 7 ชั้น โดยอาคารดังกล่าวมีพื้นที่ใช้สอยทั้งหมดประมาณ 13,800 ตารางเมตร
สำหรับให้เช่าเป็นที่ตั้งสำนักงานต่าง ๆ อันจะเป็นการเพิ่มพูนรายได้ให้กับบริษัทฯ ได้อีก
นอกจากนี้ยังใช้เป็นที่จอดรถ เพื่ออำนวยความสะดวกแก่ลูกค้าด้วย ซึ่งมีมูลค่าทางบัญชี 236.54
ล้านบาท ซึ่งบริษัทฯ ได้ทำสัญญาเช่าที่ดินกับบริษัท บางกอกสหนายหน้า จำกัด สัญญาเช่า 30 ปี
นับตั้งแต่วันที่ 6 กรกฎาคม 2535 ครบกำหนดในปี 2565
บริษัทฯมีภาระผูกพันในการชำระค่าเช่าที่ดินตามสัญญาเช่าในอัตราปีละ 1.8 ล้านบาท

ส่วนในต่างจังหวัด บริษัทฯ มีที่ดินอาคารอีก 3 แปลง คือ

แปลงที่ 1 เนื้อที่ 30 ตารางวา พร้อมสิ่งปลูกสร้างอาคาร 3 ชั้น ตั้งอยู่เลขที่ 192/3 หมู่ที่ 1
ถนนสุขุมวิท ตำบลคลองดำหรุ อำเภอเมือง จังหวัดชลบุรี โดยใช้เป็นสถานที่ตั้งสำนักงานสาขาชลบุรี
ของบริษัทฯ มีมูลค่าทางบัญชี 1.11 ล้านบาท

แปลงที่ 2 เนื้อที่ 18 ตารางวา พร้อมสิ่งปลูกสร้างอาคาร 4 ชั้น ตั้งอยู่เลขที่ 25/27 หมู่ที่ 12
หมู่บ้านรังสิตปทุมพรการเคหะ ถนนพหลโยธิน ตำบลคลองหนึ่ง อำเภอคลองหลวง จังหวัดปทุมธานี
โดยใช้เป็นสถานที่ตั้งสำนักงานสาขาอำเภอคลองหลวง ของบริษัทฯ มีมูลค่าทางบัญชี 0.55 ล้านบาท

แปลงที่ 3 เนื้อที่ 38 ตารางวา พร้อมสิ่งปลูกสร้างอาคาร 2 ชั้นครึ่ง ตั้งอยู่เลขที่ 199 หมู่ที่ 13
ตำบลพิชัย อำเภอเมือง จังหวัดลำปาง โดยใช้เป็นสถานที่ตั้งสำนักงานตัวแทน ของบริษัทฯ
มีมูลค่าทางบัญชี 1.27 ล้านบาท

บริษัทฯ ยังมีสำนักงานสาขาสุราษฎร์ธานี และสาขานครสวรรค์ เป็นอาคารสำนักงานที่บริษัทฯ
เช่าเพื่อบริการลูกค้าในเขตจังหวัดดังกล่าว และจังหวัดใกล้เคียง

ณ 31 ธันวาคม 2551 ที่ดินและอาคารดังกล่าวข้างต้น มีมูลค่าตามบัญชีรวม 451.96 ล้านบาท

  ภาระผูกพันของทรัพย์สิน

ที่ดินและอาคารมูลค่าตามบัญชี ณ 31 ธันวาคม 2551 จำนวน 449.02 ล้านบาท
ได้จดจำนองไว้กับธนาคารพาณิชย์ในประเทศแห่งหนึ่ง
เพื่อค้ำประกันเงินเบิกเกินบัญชีและเงินกู้ยืมจากสถาบันการเงิน โดยบริษัทฯ
มีเงินกู้ยืมระยะยาวจากธนาคารพาณิชย์ในประเทศแห่งหนึ่ง เป็นระยะเวลา 108
เดือนโดยมีดอกเบี้ยในอัตรา MLR กำหนดชำระคืนเป็นรายเดือน เดือนละ 3.60 ล้านบาท จำนวน
107 เดือน และ เดือนที่ 108 ชำระส่วนที่เหลือทั้งจำนวน ซึ่งครบกำหนดในเดือน ธันวาคม 2550
ต่อมาเมื่อวันที่ 28 ธันวาคม 2550 บริษัทได้ทำสัญญาให้สินเชื่อฉบับแก้ไขเพิ่มเติม
ขอขยายระยะเวลาเงินกู้และขยายระยะเวลาชำระคืนเงินต้น โดยขยายระยะเวลาเป็น 137 เดือน
เดือนที่ 108-136 ชำระเดือนละ 4 ล้านบาท และเดือนที่ 137 ชำระส่วนที่เหลือทั้งจำนวน
ซึ่งจะครบกำหนดเดือนพฤษภาคม 2553 ณ วันที่ 31 ธันวาคม 2551 และ 2550
เงินกู้ยืมระยะยาวส่วนที่ถึงกำหนดชำระภายใน 1 ปี มีจำนวนเงิน 48 ล้านบาท
เงินกู้ยืมดังกล่าวค้ำประกันโดยกรรมการบริษัทฯ การจดจำนองที่ดินบางส่วนของบริษัทฯ
และบริษัทที่เกี่ยวข้องกันและสิ่งปลูกสร้างบนที่ดิน

2.  ทรัพย์สินลงทุน

บริษัทมีวัตถุประสงค์ในการลงทุนเพื่อเพิ่มรายได้ของบริษัท โดยจะลงทุนในสินทรัพย์ที่มีความเสี่ยงต่ำ
มีความมั่นคง และให้ผลตอบแทนในอัตราที่เหมาะสม
นอกจากนั้นบริษัทจะปฏิบัติตามหลักเกณฑ์ของประกาศกระทรวงพาณิชย์เรื่องการลงทุนประกอบธุรกิจอื่นของบริษัทประกันวินาศภัย

3.  เงินให้กู้ยืม

บริษัทฯ ไม่มีนโยบายที่จะปล่อยสินเชื่อให้กู้ยืมเป็นการทั่วไป หากมีการให้กู้ยืม
บริษัทจะปฏิบัติตามพรบ.ประกันวินาศภัย เกี่ยวกับการให้กู้ยืมโดยเคร่งครัด
โดยการกู้ยืมดังกล่าวจะมีการกำหนดวงเงินสูงสุดของการกู้ยืมแต่ละประเภทและมีทรัพย์สินจดจำนองค้ำประกันทุกรายตามประเภทของการกู้
การพิจารณาอนุมัติจะพิจารณาจากเหตุผลความจำเป็นของผู้กู้ ขีดความสามารถในการผ่อนชำระ
และความเพียงพอของหลักประกันที่คุ้มมูลหนี้เป็นสำคัญ
เพื่อให้มั่นใจได้ว่าการให้กู้ยืมดังกล่าวมีความเสี่ยงต่ำ